跋方雲臺文藁二十韻
作者：劉克莊
朝代：宋

paragraphs: 文人何瑣碎，夫子獨雄尊。
擊水移南海，追風出大宛。
黑潭龍怒起，碧宇鶻孤鶱。
翕曶波濤湧，須臾電雹奔。
筆鋒山突兀，墨瀋雨傾翻。
軒豁青天露，淒迷白晝昏。
至微該草樹，極大括乾坤。
金鼓條侯壁，旌旗渭上屯。
聚如羣玉圃，散似建章門。
覽岱親臨頂，窮河直至源。
檄書傳絕漠，詩句落中原。
猛虎堪鬚捋，脩鯨可氣吞。
寂寥時數語，浩蕩或千言。
神與經營力，誰窺斧鑿痕。
流行通象桂，模刻遍湘沅。
欲揀皆逢寶，將芟不見繁。
居然開穾奧，詎肯闖籬籓。
坎井疑天大，溪流笑海渾。
不妨兒輩撼，姑付後人論。
拙詠雖卑弱，因公儻並存。